Diari Oficial de la Generalitat Valenciana


Sumari del DOGV 5262, del 19-05-2006 (2006/5603)

ORDRE de 25 d'abril de 2006, de la Conselleria d'Economia, Hisenda i Ocupació, per la qual es regulen i convoquen subvencions destinades a la implantació del Pla Integral d'Ocupació: Salari Jove en Empreses per a 2006-2007.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5262

Data del DOGV
:   19-05-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/5603


Data del document
:   25-04-2006

Organisme emissor
:   Conselleria d'Economia, Hisenda i Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * cambra de comerç i indústria
    * ajuda pública
    * universitat
    * inserció professional
    * jove
    * administració regional
    * societat sense fins de lucre
    * creació d'ocupació
    * atur juvenil
    * administració local
    * empresa privada
    * suport econòmic
    * ajuda a l'ocupació

ORDRE de 25 d'abril de 2006, de la Conselleria d'Economia, Hisenda i Ocupació, per la qual es regulen i convoquen subvencions destinades a la implantació del Pla Integral d'Ocupació: Salari Jove en Empreses per a 2006-2007. [2006/X5603]  
En el marc de les polítiques de foment d'ocupació desenvolupades per la Generalitat Valenciana, a través del Servici Valencià d'Ocupació i Formació i atenent els compromisos derivats de la recent revisió del Pacte Valencià pel Creixement i l'Ocupació 2001-2006 aconseguits amb el consens dels agents socials i econòmics, les ajudes regulades en la present convocatòria estan orientades a millorar la capacitat d'inserció dels joves mitjançant la realització d'itineraris d'inserció que, com en anys anteriors, es realitzen per mitjà d'entitats promotores, principalment, administracions locals, entitats que sorgisquen dels pactes territorials per l'ocupació, i entitats sense ànim de lucre encarregades de la realització d'un procés íntegre d'itinerari professional (entrevista inicial, informació, orientació professional, habilitats socials per a l'ocupació, formació, motivació, recerca d'ocupació, acompanyament en l'empresa, etc.) que desenvolupen estratègies i planifiquen actuacions personalitzades per a la inserció de cada jove.   
Les ajudes a les entitats promotores són complementades amb importants subvencions dirigides als ocupadors que contracten els joves participants en aquests projectes d'inserció amb les quals es dóna suport a l'esforç de compromís amb l'estabilitat laboral assumit pel contractant, així com la dedicació formativa prèvia en el si de l'empresa.  
Com a novetat per a aquest exercici, dins del col·lectiu de joves sense experiència laboral, el pla integral 2006-2007 es configura com un programa plurianual i se centra en aquells desocupats que hagen realitzat accions formatives organitzades pel SERVEF, a fi de completar l'itinerari d'inserció laboral iniciat a través de la formació rebuda .   
Aquesta convocatòria d'ajudes al foment de l'ocupació està cofinançada pel Fons Social Europeu, i es finança a càrrec del Programa Operatiu Integrat de la Generalitat Valenciana, aprovat per Decisió C(2001) 249, de 7 de març del 2001, de la Comissió, i pels fons que la Generalitat Valenciana determine en els seus pressupostos.   
En virtut d'això, fent ús de les facultats conferides per la Llei 5/1983, de 30 de desembre, de Govern Valencià, i el Decret 112/2003, d'11 de juliol del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,  
ORDENE  
CAPÍTOL I  
Disposicions generals  
Article 1. Objecte de la subvenció  
1. L'objecte de la present ordre és establir un programa d'ajudes econòmiques destinades a afavorir la generació de l'ocupació estable a la Comunitat Valenciana, a través d'un Pla Integral d'Ocupació: Salari Jove en Empreses, per a joves desocupats menors de 30 anys i sense experiència laboral que hagen participat en cursos de formació professional ocupacional organitzats pel SERVEF.  
En absència de joves que complisquen el requisit relatiu a la formació, podran participar altres joves desocupats, sempre que reunisquen la resta de requisits establits en la present convocatòria.  
2. Les ajudes que s'estableixen en la present ordre només es concediran per a la millora de l'ocupabilitat dels joves menors de 30 anys sense experiència laboral i participants en el Pla Integral d'Ocupació, sempre que les accions d'inserció es porten a efecte a la Comunitat Valenciana.  
Article 2. Àmbit del Pla Integral d'Ocupació   
1. A l'efecte d'aquesta ordre, es considera que un jove no té experiència laboral quan no haja treballat, o quan ho haja fet menys de 180 dies en els últims 3 anys, siga per compte propi o d'altri, sempre que estiga inscrit com a desocupat almenys un període continuat o acumulat de tres mesos en els quatre mesos previs a la seua adhesió al pla. En absència de desocupats que complisquen aquests requisits, es podrà considerar joves desocupats menors de 30 anys amb major experiència laboral i/o menor període d'inscripció com a demandants d'ocupació.  
2. Els requisits de l'edat, la desocupació, l'experiència laboral i la formació, hauran de complir-se pel jove en el moment d'incorporar-se al programa d'inserció gestionat per l'entitat promotora beneficiària de les ajudes, i es considerarà a aquests efectes la data de la firma de l'acord d'adhesió al Pla.  
Article 3. Beneficiaris  
Podran ser beneficiaris de les subvencions per al desenvolupament del programa d'ocupació regulat en aquesta ordre:  
1. En qualitat d'entitats promotores dels itineraris d'inserció:  
a) Les administracions locals, així com les entitats dependents d'una administració local o vinculades a aquesta, ubicades en l'àmbit territorial de la Comunitat Valenciana.  
b) Les entitats que hagen subscrit pactes territorials per a l'Ocupació a través de convenis de col·laboració amb la Conselleria d'Economia, Hisenda i Ocupació, de conformitat amb el que disposa l'Ordre de 29 desembre del 2003, de la Conselleria d'Economia, Hisenda i Ocupació, per la qual es convoquen les ajudes del Programa de Foment del Desenvolupament Local i Pactes per a l'Ocupació per a l'exercici de 2004, o la que s'aplique, si és el cas, durant el període de vigència d'aquesta ordre.  
c) Les universitats situades en l'àmbit territorial de la Comunitat Valenciana.  
d) Cambres de Comerç situades en l'àmbit territorial de la Comunitat Valenciana.  
e) Les entitats sense ànim de lucre que acrediten experiència en la realització de processos d'inserció laboral de desocupats.  
2. En qualitat d'entitats ocupadores, les persones físiques i les entitats públiques i privades que, estant domiciliades i realitzant la seua activitat al territori de la Comunitat Valenciana, contracten els desocupats participants en el Pla Integral d'Ocupació per a desenvolupar la seua activitat laboral en centres de treball radicats a la Comunitat Valenciana, d'acord amb els requisits i les condicions que s'estableixen en aquesta ordre.   
3. Limitacions per a obtenir la condició de beneficiari, conforme al que disposa l'article 13 de la Llei 38/2003, de 17 de novembre, General de Subvencions:  
3.1. No podran obtenir la condició de beneficiari de les subvencions regulades en aquesta llei les persones o les entitats en les quals concórrega alguna de les circumstàncies següents:  
a) Haver sigut condemnades mitjançant sentència ferma a la pena de pèrdua de la possibilitat d'obtenir subvencions o ajudes públiques.  
b) Haver sol·licitat la declaració de concurs, haver sigut declarats insolvents en qualsevol procediment, trobar-se declarats en concurs, estar subjectes a intervenció judicial o haver sigut inhabilitats conforme a la Llei Concursal sense que haja conclòs el període d'inhabilitació fixat en la sentència de qualificació del concurs.  
c) Haver donat lloc, per causa de la qual hagueren sigut declarats culpables, a la resolució ferma de qualsevol contracte subscrit amb l'administració.  
d) Estar sotmesa la persona física, els administradors de les societats mercantils o aquells que tinguen la representació legal d'altres persones jurídiques, a algun dels supòsits de la Llei 12/1995, d'11 de maig, d'Incompatibilitats dels Membres del Govern de la Nació i dels Alts Càrrecs de l'administració General de l'Estat, de la Llei 53/1984, de 26 de desembre, d'Incompatibilitats del Personal al Servici de les Administracions Públiques, o tractar-se de qualsevol dels càrrecs electius regulats en la Llei Orgànica 5/1985, de 19 de juny, del Règim Electoral General, en els termes establits en aquesta o en la normativa autonòmica que regule aquestes matèries.  
e) No trobar-se al corrent en el compliment de les obligacions tributàries o davant la Seguretat Social imposades per les disposicions vigents.  
f) Tenir la residència fiscal en un país o territori qualificat reglamentàriament com a paradís fiscal.  
g) No trobar-se al corrent de pagament d'obligacions per reintegrament de subvencions.  
h) Haver sigut sancionat mitjançant una resolució ferma amb la pèrdua de la possibilitat d'obtenir subvencions segons la Llei 38/2003, de 17 de novembre, General de Subvencions o la Llei General Tributària.  
3.2.En cap cas podran obtenir la condició de beneficiari les associacions sotmeses a les causes de prohibició previstes en els apartats 5 i 6 de l'article 4 de la Llei Orgànica 1/2002, de 22 de març, Reguladora del Dret d'Associació.  
Tampoc podran obtenir la condició de beneficiari les associacions respecte de les quals s'haguera suspés el procediment administratiu d'inscripció per trobar-se indicis racionals d'il·licitud penal, en aplicació del que disposa l'article 30.4 de la Llei Orgànica 1/2002, fins que no recaiga una resolució judicial ferma en virtut de la qual puga practicar-se la inscripció en el corresponent registre.   
3.3. Les prohibicions contingudes en els paràgrafs b), d), e), f) i g) de l'apartat 3.3.1 i en l'apartat 3.3.2 d'aquest article s'apreciaran de forma automàtica i subsistiran mentre concórreguen les circumstàncies que, en cada cas, les determinen.  
3.4. Les prohibicions contingudes en els paràgrafs a) i h) de l'apartat 3.3.1 d'aquest article s'apreciaran de forma automàtica. L'abast de la prohibició serà el que determine la sentència o resolució ferma. Si no n'hi ha, l'abast es fixarà d'acord amb el procediment determinat reglamentàriament, sense que puga excedir cinc anys en el cas que la prohibició no derive de sentència ferma.  
3.5. L'apreciació i l'abast de la prohibició continguda en el paràgraf c) de l'apartat 3.1 d'aquest article es determinarà d'acord amb el que estableix l'article 21, en relació amb l'article 20.c) del Text Refós de la Llei de Contractes de les Administracions Públiques, aprovat pel Reial Decret Legislatiu 2/2002, de 16 de juny.  
Article 4. Quantia i condicions de les ajudes  
1. Ajudes a l'entitat promotora del projecte:  
1.1. La quantia màxima de les ajudes destinades a l'entitat promotora es determinarà pel SERVEF en la resolució d'atorgament, en funció del nombre de desocupats que calga atendre en l'itinerari d'inserció, així com en funció de les insercions que hauran d'aconseguir-se, de conformitat amb el que estableixen els apartats següents.   
1.2. Els projectes hauran de preveure la participació de seixanta joves desocupats pertanyents al col·lectiu objecte del pla per a la realització dels itineraris d'inserció personalitzats previstos en la present convocatòria.   
A la finalització del pla haurà d'acreditar-se la inserció laboral de dos terços dels participants. El vint-i-cinc per cent de les insercions a realitzar hauran de ser obligatòriament de caràcter estable i la resta de les contractacions hauran de tenir una duració, almenys, de sis mesos. Excepcionalment, es podran aprovar projectes de diferent nombre de participants, per als quals s'establiran uns objectius d'inserció que respecten la proporcionalitat prevista en el paràgraf anterior.  
En tot cas, les insercions que s'acrediten a la finalització del pla hauran de correspondre a diferents desocupats participants en el projecte i les ocupacions facilitades als joves participants en el projecte hauran de ser d'acord amb la formació rebuda amb anterioritat a la incorporació al pla.  
1.3. El criteri per al càlcul de l'ajuda es basarà en els conceptes següents:  
1.3.1. Una ajuda per atenció al desocupat en el seu itinerari d'inserció, de fins a 900 euros per cada un dels desocupats participants en el projecte, acumulable a les ajudes descrites en els paràgrafs següents.   
1.3.2. Una ajuda per un import de fins a 4.200 euros per cada inserció de caràcter estable i a jornada completa dels desocupats inserits i participants en el projecte.  
1.3.3. Una ajuda per contracte temporal i a jornada completa de fins a 1.200 euros, sempre que tinga una duració, almenys, de sis mesos. A aquests efectes, s'acceptarà la concertació de dos contractes d'una duració mínima de tres mesos amb un mateix treballador. En els supòsits en què es produïsca la conversió a indefinit d'algun d'aquests contractes temporals subvencionats, l'import de les ajudes establides en aquest paràgraf serà deduït de l'establit en l'apartat anterior per a les insercions de caràcter estable.  
1.3.4. Una ajuda de fins a 900 euros per cada supòsit d'autocol·locació o autoocupació dels desocupats participants en el Pla amb una duració mínima de sis mesos, sempre que es produïsca una vegada finalitzat el tercer mes de participació en l'itinerari, acumulable a l'ajuda per contractació temporal arreplegada en l'apartat anterior, si és el cas.  
1.3.5. Si aquestes contractacions foren a temps parcial, podran ser objecte de subvenció sempre que el contracte tinga, almenys, una duració de 20 hores setmanals, amb reducció proporcional de l'import de l'ajuda prevista.  
1.3.6. Reducció de la subvenció en cas d'incompliment d'objectius.  
La liquidació de la subvenció concedida s'efectuarà en funció del compliment dels objectius d'inserció fixats en la resolució de concessió, tant quant al nombre d'insercions com quant a les característiques d'aquestes i d'acord amb criteris de proporcionalitat respecte a les insercions de caràcter estable que es justifiquen a la finalització del projecte, de manera que els imports a aplicar en la liquidació es correspondran amb els establits en els apartats anteriors, si bé seran reduïts en un deu per cent per cada inserció de caràcter estable prevista en la resolució de concessió i que no s'acredite per l'entitat promotora del projecte.   
D'altra banda, l'import de la subvenció concedida en concepte d'insercions de caràcter estable no podrà liquidar-se en concepte d'insercions de caràcter temporal.  
2. Ajudes a l'entitat ocupadora del projecte:  
Una ajuda de 6.000 euros per cada inserció de caràcter estable inicial, o a conseqüència d'una transformació dels contractes temporals i a jornada completa dels joves participants en el projecte, subscrits durant la vigència d'aquest. En el supòsit de contractes formatius amb clàusula de transformació, podrà sol·licitar-se l'ajuda una vegada formalitzat el contracte si bé aquesta es liquidarà quan s'acredite la conversió a indefinit del contracte en un termini màxim de nou mesos des de la formalització.   
Si aquesta inserció de caràcter estable ho fóra a temps parcial podrà ser objecte de subvenció sempre que tinga, almenys, una duració de 20 hores setmanals, amb reducció proporcional de la quantia de l'ajuda.  
3. L'import de les ajudes per inserció de caràcter estable mitjançant la modalitat de contractació de fix discontinu, tant per a les entitats promotores com per a les entitats col·laboradores, serà del 25% de l'import de l'ajuda corresponent a la contractació indefinida a temps complet.  
4. Els itineraris d'inserció i les contractacions que se'n deriven hauran de dur-se a terme durant la vigència del projecte subvencionat a l'entitat promotora. L'execució dels projectes, no excedirà el 31 d'octubre del 2007.   
5. Aquest pla està finançat pel Fons Social Europeu en un 65% a través del Programa Operatiu Integrat de la Generalitat Valenciana, aprovat per Decisió C(2001) 249, de 7 de març del 2001, de la Comissió.  
Article 5. Funcionament del Pla Integral d'Ocupació  
1. Els centres SERVEF remetran a les entitats beneficiàries un nombre suficient de desocupats del col·lectiu pertanyent a aquest Pla d'acord amb els participants establits en la resolució de concessió, perquè siguen atesos per aquestes a través d'un itinerari d'inserció que incloga l'orientació professional, la formació per a l'ocupació, la motivació i, en general, el suport necessari per a la integració laboral d'aquests. Les entitats promotores hauran de presentar el certificat d'inici amb la totalitat dels participants en el termini màxim de tres mesos des de la notificació de la resolució de concessió.   
En el cas que aquests desocupats causaren baixa en el programa, l'entitat promotora haurà de comunicar la causa de la baixa del participant, aquesta vacant serà reposada pel centre SERVEF corresponent. En tot cas, no podrà substituir-se durant la vigència del pla a més del cinquanta per cent dels participants inicialment seleccionats i arreplegats en el certificat d'inici.  
En el cas que els desocupats remesos pels centres SERVEF no representen un nombre suficient per a completar el total de participants en el projecte aprovat a l'entitat promotora, aquesta podrà oferir la participació en els itineraris d'inserció a altres desocupats que complisquen els requisits establits per a cada un dels col·lectius dels plans regulats en la present ordre.  
2. El desocupat participant, abans d'incorporar-se al projecte, i amb caràcter previ a l'inici de l'itinerari d'inserció, subscriurà davant l'entitat promotora un document pel qual s'hi adhereix i es compromet a realitzar-lo íntegrament, excepte causes justificades.  
3. Les llistes de participants en el Pla es presentaran a través de l'aplicació informàtica SIDEC, que serà facilitada pel SERVEF als beneficiaris de les ajudes amb una periodicitat trimestral, des de la presentació del certificat d'inici del pla.  
4. L'itinerari d'inserció haurà d'iniciar-se, en tot cas, amb una entrevista individualitzada amb profunditat orientada a concretar l'aptitud i l'actitud del desocupat davant la recerca d'ocupació que servirà per a determinar les futures accions que calga desenvolupar i que, en funció de les necessitats de l'individu, podran consistir en orientació professional, aplicació de tècniques de motivació i comunicació (individuals o en grup), i accions formatives (individuals o en grup) sobre desenvolupament d'habilitats personals per a l'ocupació de caràcter general i/o en relació amb un sector d'activitat específic.  
L'itinerari comprendrà també l'acompanyament en l'empresa una vegada culminada la inserció laboral, durant un període de dos mesos des de la data del contracte, en el qual, almenys amb caràcter setmanal, es realitzaran les actuacions necessàries per a valorar l'adequació de la inserció, tant des del punt de vista del treballador com de l'ocupador.   
El personal tècnic que duga a terme les accions indicades en el paràgraf anterior estarà integrat per llicenciats, preferentment, en Psicologia, Pedagogia o semblant, o diplomats en les mateixes àrees de coneixement, amb formació i/o experiència en la realització d'aquestes. Quan es tracte de formació relacionada amb un sector d'activitat específic, el personal que la impartisca haurà d'acreditar els seus coneixements i/o la seua experiència en aquest.  
Les accions desenvolupades hauran de reflectir-se en la fitxa personalitzada a què es referix l'apartat segon de l'article següent amb indicació del tipus d'acció, grup a què pertany dins dels descrits en el paràgraf precedent, duració d'aquestes i personal que les ha impartides.  
5. Els desocupats participants en els itineraris d'inserció tindran dret a l'expedició, per part de les entitats promotores i/o col·laboradores, d'un certificat pel qual s'acredite la seua participació en el pla integral d'ocupació, segons model normalitzat.   
6. El mes de febrer del 2007 les entitats promotores facilitaran a la direcció territorial d'Ocupació corresponent les dades provisionals sobre el compliment d'objectius en model normalitzat que serà proporcionat pel SERVEF.  
Article 6. Procediment de concessió  
1. La competència per a concedir i resoldre sobre les sol·licituds de les entitats promotores correspon a la directora general del SERVEF i la competència per a concedir i resoldre sobre les sol·licituds de les entitats ocupadores correspon als directors territorials d'Ocupació del SERVEF per delegació de la directora general del SERVEF, en els dos casos la instrucció del procediment es durà a terme per les direccions territorials d'Ocupació del SERVEF.  
2. La concessió d'aquestes subvencions s'efectuarà en règim de concurrència competitiva, entenent per això aquella que, imputada a un mateix crèdit pressupostari, preveu una eventual pluralitat de sol·licituds i la comparació, en un únic procediment, d'aquestes sol·licituds entre si, d'acord amb els criteris establits en la present convocatòria, estimant les ajudes per als projectes a què s'haja atorgat major valoració, fins que s'extingisca el crèdit pressupostari. A aquests efectes, es constituirà una Comissió de Valoració i Seguiment dels Plans que estarà formada per cinc membres, amb la composició següent: president, el cap de l'Àrea de Foment d'Ocupació, o persona que delegue, quatre vocals, un per cada Direcció Territorial de Foment d'Ocupació, i un representant de l'Àrea de Foment d'Ocupació, que actuarà com a secretari.  
3. Instruïts els expedients, seran remesos a la Comissió de Valoració i Seguiment que, atenent els criteris establits en els articles 13 i 18 emetrà el corresponent informe sobre l'avaluació dels projectes, així com l'import de l'ajuda que individualment s'ha assignat a cada un. L'òrgan instructor, a la vista de l'informe indicat elaborarà la corresponent proposta de resolució per remetre-la a la directora general del SERVEF. En el supòsit dels expedients relatius a les entitats ocupadores la remissió a la Comissió s'efectuarà de forma trimestral al llarg de la vigència dels terminis de presentació de sol·licituds.  
4. El termini màxim per a resoldre i notificar la resolució procedent serà de sis mesos a comptar des de l'endemà de la presentació de la sol·licitud en qualsevol dels registres d'entrada del SERVEF, en el supòsit de les entitats col·laboradores. Per a les sol·licituds presentades per les entitats promotores, el termini màxim per a resoldre i notificar la resolució procedent serà de sis mesos a comptar des de l'endemà de la publicació de la resolució per la qual es dóna publicitat a la dotació pressupostària corresponent.   
5. Transcorregut el termini anterior sense que s'haja dictat i notificat una resolució expressa, s'entendrà desestimada la pretensió per silenci administratiu, de conformitat amb el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/99, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la sol·licitud.  
6. La resolució de concessió de les ajudes fixarà expressament la quantia econòmica, així com el nombre de desocupats participants que calga atendre en l'itinerari d'inserció i el nombre d'insercions laborals previstes, i incorporarà, si és el cas, les condicions, les obligacions i les determinacions accessòries a què ha de subjectar-se el beneficiari d'aquestes, i es notificarà als interessats en els termes que preveu l'article 58 de la Llei 30/92, abans mencionada.  
7. Les resolucions que es dicten a l'empara de la present Ordre esgotaran la via administrativa, i contra aquestes els interessats podran interposar-hi un recurs contenciós administratiu en el termini de dos mesos, a comptar des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, un recurs de reposició davant l'òrgan que va dictar la resolució en el termini d'un mes, computats en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener. I això, sense perjuí de la possibilitat que els interessats puguen exercir-ne, si és el cas, qualsevol altre que consideren procedent. Quan la interessada siga una administració local, podrà efectuar un requeriment previ a la interposició del recurs contenciós administratiu, davant l'òrgan competent en el termini de dos mesos que es computaran a partir de l'endemà del dia de la notificació, en els termes que preveu l'article 44 de la Llei 29/98.  
Davant de la desestimació per silenci administratiu podrà interposar-s'hi un recurs idèntic, en el termini de sis mesos des que haguera finalitzat el termini per a dictar i notificar la resolució expressa, tot això de conformitat amb el que disposa l'article 46.1 de la Llei 29/98, de 13 de juliol, Reguladora de la Jurisdicció Contenciosa Administrativa; i sense perjuí del que disposen els articles 116 i 117, abans mencionats.  
Article 7. Resolució d'incidències  
1. Els òrgans competents per a resoldre les incidències que es produïsquen després de la concessió, com ara pròrrogues de terminis, modificacions justificades o qualsevol variació de les condicions particulars de la concessió, seran els directors territorials d'Ocupació del SERVEF, per delegació de la directora general del SERVEF.   
2. L'entitat beneficiària haurà de comunicar a la direcció territorial d'Ocupació del SERVEF corresponent, durant el termini de vigència de l'expedient, la sol·licitud o la concessió d'altres ajudes públiques o privades que haguera sol·licitat o obtingut per al mateix projecte o actuació que se subvenciona mitjançant la present ordre.  
Article 8. Modificació i reintegrament de les ajudes concedides  
1. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
2. A més de les causes d'invalidesa de la resolució de concessió, arreplegades en l'article 36 de la Llei General de Subvencions, donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'aquesta, els casos previstos en l'article 37 de la mateixa Llei.  
3. El que disposen els paràgrafs precedents s'aplicarà sense perjuí de la possible qualificació dels fets com a infracció administrativa i la incoació del corresponent procediment sancionador, de conformitat amb el que disposen els articles 52 i següents de l'esmentada Llei General de Subvencions.   
4. El procediment de reintegrament de subvencions es regirà pel que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 9. Control de les ajudes  
1. Correspondrà a les direccions territorials d'Ocupació del SERVEF dur a terme la funció de control de les subvencions concedides, així com l'avaluació i el seguiment del programa, en col·laboració amb la Comissió de Valoració i Seguiment dels Plans prevista en l'article 6 d'aquesta ordre.  
2. Per a la realització d'aquestes funcions s'utilitzaran tots els mitjans que estiguen a disposició del SERVEF, fins i tot la contractació amb tercers, i la col·laboració en el marc que siga procedent amb la Inspecció de Treball i Seguretat Social.  
3. El beneficiari estarà obligat a sotmetre's a les actuacions de control financer previst en l'article 45 de la Llei 38/2003, de 17 de novembre, General de Subvencions que realitze la Intervenció General i, si és el cas, les institucions comunitàries, per estar les ajudes finançades pel Fons Social Europeu. A aquests efectes haurà de disposar dels llibres comptables, registres diligenciats i la resta de documents auditats com cal en els termes exigits per la legislació mercantil i sectorial aplicable al beneficiari en cada cas. Així mateix, estarà obligat a conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control. De la mateixa manera, el beneficiari haurà de complir amb l'obligació de col·laboració amb el control financer de conformitat amb el que disposa l'article 46 de la Llei 38/2003, de 17 de novembre, General de Subvencions.  
CAPÍTOL II  
Subvencions per a les entitats promotores   
dels itineraris d'inserció laboral  
Article 10. Presentació de sol·licituds, documentació i termini  
1. Les entitats promotores dels itineraris d'inserció, definides en l'article 3 d'aquesta ordre, presentaran la sol·licitud d'ajuda en imprés normalitzat, juntament amb la documentació requerida, en les direccions territorials d'Ocupació del SERVEF, sense perjuí de poder presentar-la en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/99.  
La documentació que acompanye la sol·licitud es presentarà en dues còpies i original, que serà tornada després de compulsar-la.   
2. Amb caràcter general, la sol·licitud haurà d'acompanyar-se dels documents que s'indiquen a continuació  
a) Documentació acreditativa i identificativa de l'entitat sol·licitant i del seu representant legal. Les entitats sense ànim de lucre hauran de presentar còpia compulsada de l'escriptura pública de constitució i dels estatuts on conste que disposen de personalitat jurídica i no tenen fins lucratius. S'exceptua les administracions locals o entitats públiques de la presentació d'aquests documents, entenent a l'efecte d'aquesta ordre per administracions públiques i entitats de dret públic, les administracions i les entitats a què es refereix l'article 2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
b) Documentació acreditativa de trobar-se al corrent de les obligacions tributàries i amb la Seguretat Social, de conformitat amb el que disposa l'Ordre de 30 de maig de 1996, de la Conselleria d'Economia i Hisenda (DOGV núm. 2.775), la validesa de la qual haurà d'estendre's a la data de finalització del termini de presentació de sol·licituds. Entre aquesta documentació, i només respecte d'aquella que corresponga a l'Agència Estatal Tributària, haurà d'aportar-se:  
. Autorització expressa al Servici Valencià d'Ocupació i Formació per a demanar davant l'Agència Estatal de l'administració Tributària les dades tributàries expressives d'estar al corrent en el compliment de les obligacions fiscals, mitjançant l'ompliment del corresponent model normalitzat.  
. En el supòsit de falta d'autorització, haurà de presentar-se un certificat d'estar al corrent de les obligacions tributàries, la validesa del qual haurà d'estendre's a la data de finalització del termini de presentació de sol·licituds.  
c) A més del que preveu l'apartat anterior, s'aportarà una declaració responsable del representant legal de l'entitat de no estar sotmesos a les altres prohibicions per a obtenir la condició de beneficiari, assenyalades en els apartats 3.1 i 3.2 de l'article 2 de l'ordre.  
d) Dades de domiciliació bancària segons model normalitzat (fitxa de manteniment de tercers), en dos exemplars originals.   
e) Memòria explicativa del projecte, que contindrà necessàriament una memòria d'activitats i una memòria econòmica. La presentació de la memòria explicativa es considera requisit imprescindible per a entrar a valorar la sol·licitud. Els epígrafs mínims de la memòria d'activitats i de la memòria econòmica són els indicats en els articles següents.  
3. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb aquesta ordre resulte exigible, es requerirà l'interessat conforme al que disposa l'article 71.1 perquè en el termini de 10 dies, esmene la falta o acompanye els documents preceptius, amb indicació que, si no ho fera així, es considerarà que desisteix de la petició, i s'arxivarà la sol·licitud en els termes que preveu l'article 42 de l'esmentada llei.  
4. L'administració podrà demanar de la persona o l'entitat sol·licitant l'aportació addicional d'altres documents o dades aclaridores que estime necessaris per a una millor resolució de la sol·licitud presentada.  
5. El termini de presentació de sol·licituds serà de trenta dies naturals a comptar des de l'endemà de la publicació d'aquesta ordre en el Diari Oficial de la Generalitat Valenciana.  
Article 11. Contingut i presentació de la memòria d'activitats  
La memòria d'activitats farà referència com a mínim als aspectes següents:  
1. Denominació del projecte.  
2. Memòria d'activitats del projecte que incloga una enumeració detallada de cada una de les accions que el componen. En aquest apartat, i a l'efecte de complir el que preveu el Reglament (CE) número 1159/2000, de 30 de maig del 2000, de la Comissió, sobre activitats d'informació i publicitat que han de dur a terme els estats membres en relació amb les intervencions dels Fons Estructurals, el sol·licitant de l'ajuda haurà de preveure i pressupostar les mesures que adopte en matèria d'informació i publicitat.  
3. Descripció de l'experiència de l'entitat sol·licitant en la realització de processos d'inserció laboral de desocupats que hagen sigut objecte de subvenció pública en programes de foment d'ocupació.  
4. Relació de mitjans materials i recursos humans de què disposa o es dotarà el sol·licitant, en la qual s'especifiquen les condicions d'aquells i l'historial i les capacitats d'aquests (currículum professional), amb indicació dels que s'afectaran per a dur a terme les accions proposades. Es detallarà la situació jurídica de l'immoble o els immobles on es desenvoluparà el projecte amb indicació de si es tracta de béns propis de l'entitat o en lloguer, així com si l'entitat pot estar en disposició d'aquests en el moment de presentació de la sol·licitud i, en cas contrari, el temps que considera necessari per a poder aconseguir-ne la disponibilitat.  
5. Lloc on es desenvoluparan les accions.  
6. Calendari del projecte amb indicació de la data prevista d'inici i d'acabament d'aquest, considerant que les actuacions es desenvoluparan en un termini màxim de sis mesos dins de l'exercici 2006. També s'especificarà la duració de les distintes actuacions o fases intermèdies que tinguen una entitat pròpia segons el parer del promotor en el desenvolupament i l'execució del projecte.  
7. El nombre de desocupats participants en el projecte. En aquest apartat s'hauran de considerar les insercions mínimes exigibles en la regulació del Pla.  
8. Relació d'entitats ocupadores que estiguen disposades a col·laborar en el projecte.   
Tots els aspectes detallats en la memòria d'activitats hauran de ser omplits segons el model normalitzat que serà facilitat en les direccions territorials d'Ocupació, i que podrà trobar-se publicat en la web del SERVEF (www.servef.com).  
Article 12. Contingut i presentació de la memòria econòmica  
La memòria econòmica farà referència com a mínim als aspectes següents:  
1. Previsió del cost del projecte. Es detallaran les despeses específiques associades a l'execució excloent-ne els impostos que no siguen suportats pel beneficiari.  
2. Les despeses salarials del personal propi o específicament contractat per a desenvolupar el projecte no podran superar, en el cas del personal de suport, els 1.500 euros mensuals per treballador, i en el cas del personal tècnic, 2.100 euros mensuals per treballador a jornada completa. Es podran imputar les despeses de personal suportats des de la data d'acabament del termini de presentació de sol·licituds.  
3. Les despeses de formació per als desocupats que, si és el cas, es duguen a terme per mitjans externs, no podran superar el 5% del cost total del projecte.  
4. L'import de les despeses corrents imputables al projecte no podrà superar el 20% del cost total del projecte.  
5. Les despeses de dietes i les despeses de desplaçament es podran imputar al projecte amb un límit màxim del 5% del cost total del projecte.  
6. Haurà de fer-se una previsió de despeses d'informació i de publicitat del projecte, amb indicació que el projecte ha sigut finançat pel Fons Social Europeu, d'acord amb el que preveu el Reglament (CE) núm. 1.159/2000 de 30 de maig, de la Comissió, sobre les activitats d'informació i publicitat que han de dur a terme els estats membres en relació amb les intervencions dels Fons Estructurals. Aquestes despeses podran imputar-se al projecte amb el límit del 3% del cost total del projecte.  
7. Recursos econòmics disponibles per l'entitat sol·licitant, especificant els recursos propis que es destinaran al finançament del projecte i indicant el percentatge que representen respecte del cost total d'aquest.   
Tots els aspectes detallats en la memòria econòmica hauran de ser omplits segons el model normalitzat que serà facilitat en les direccions territorials d'Ocupació, i que podrà trobar-se publicat en la web del SERVEF (www.servef.es).  
Article 13. Criteris per a la concessió de les ajudes  
La Comissió de Valoració i Seguiment del Pla a què fa referència l'article 6 d'aquesta ordre avaluarà els projectes atenent les condicions de priorització següents:  
a) L'experiència acreditada de l'entitat sol·licitant en la realització de processos d'inserció laboral de desocupats i que hagen sigut objecte de subvenció pública en programes de foment d'ocupació amb el suport de les administracions públiques.  
b) Els resultats obtinguts en l'execució de plans integrals d'ocupació subvencionats pel SERVEF en anys anteriors, en especial en el col·lectiu objecte d'actuació.  
c) Dotació d'equipament i d'instal·lacions del centre adequades al desenvolupament del projecte.  
d) Currículum professional de les persones que seran contractades per a la gestió del projecte que calga subvencionar i del personal propi de l'entitat que hi col·laborarà.  
e) Relació d'entitats ocupadores que estarien disposades a col·laborar amb l'entitat promotora del projecte contractant els desocupats que realitzen l'itinerari.  
f) Esforç cofinançador de l'entitat promotora.  
g) El projecte presentat segons els aspectes detallats en la memòria explicativa regulada en aquesta ordre, amb especial referència a les accions previstes per als desocupats en els itineraris, així com els objectius d'inserció que es prevegen.   
h) L'àmbit geogràfic en què es desenvolupen les actuacions previstes en el projecte.  
Article 14. Incompatibilitats  
Les entitats promotores no podran acollir-se a les ajudes establides per a les entitats ocupadores respecte dels participants en els projectes beneficiaris d'ajuda que promoguen.  
Les ajudes a les entitats promotores a l'empara dels plans d'ocupació previstos en aquesta ordre són incompatibles amb qualsevol altra ajuda de foment d'ocupació que tinguen el mateix objecte.  
Article 15. Justificació i liquidació de les ajudes  
1. La presentació de justificacions haurà de tenir lloc en el termini que s'especifique en la resolució i, en tot cas, com a dates límit el 31 de gener del 2007 per a les despeses corresponents a l'anualitat de 2006 i el 20 de novembre del 2007 per a les despeses d'aquesta segona anualitat.  
2. La subvenció concedida es destinarà al compliment de la finalitat i de les obligacions contingudes en la resolució de concessió, tenint en compte que el cost total del projecte es finançarà a càrrec dels pressupostos de 2006 per a les actuacions corresponents a aquesta anualitat, i la resta a càrrec dels pressupostos de 2007.   
3. La liquidació de la subvenció s'efectuarà mitjançant l'acreditació de la despesa efectivament realitzada amb l'aportació del corresponent compte justificatiu en què, sota la responsabilitat del declarant, s'inclourà una declaració de les activitats realitzades que han sigut finançades amb la subvenció i el seu cost, amb el desglossament de cada una de les despeses incorregudes. El resum de despeses s'aportarà igualment a través de l'aplicació informàtica SIDEC i seran acreditades mitjançant les corresponents factures o altres justificants de valor probatori equivalent d'acord amb el que disposa el Reial Decret 1.496/2003, de 28 de novembre, i la resta de normativa vigent, excloent-ne els impostos que no siguen suportats pel beneficiari. La liquidació s'efectuarà conforme als criteris qualitatius i quantitatius arreplegats en l'article 12 per a les despeses imputables al desenvolupament del projecte.  
A aquesta documentació s'hi acompanyarà:  
Un document en imprés normalitzat firmat pel treballador, l'entitat ocupadora i l'entitat promotora que acreditarà que s'ha realitzat la contractació del desocupat en els termes establits en aquesta ordre, així com còpia dels contractes, i alta del treballador en la Seguretat Social que justifiquen el compliment d'objectius objecte de subvenció per part de la promotora. En el supòsit de contractes temporals efectuats per obra o servici, haurà d'aportar-se a més un document justificatiu de la duració final del contracte a l'efecte de constatar l'adequació als mínims establits en la present ordre.   
Informe individualitzat de la participació de cada desocupat en l'itinerari d'inserció i una fitxa firmada pel desocupat en què s'acredite la seua presència en les distintes activitats previstes en el projecte.  
Informe normalitzat de l'acompanyament en l'empresa pel període mínim de dos mesos previst en l'article 5.4 de la present ordre, per a aquells participants en el pla inserits laboralment.   
DNI i targeta de demanda d'ocupació del treballador.  
Documentació acreditativa de la formació rebuda, conforme a la qual va ser seleccionat el jove per a la participació en el pla.  
4. Es podran lliurar bestretes de les ajudes en els termes i límits establits en el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, concretament la subvenció corresponent a la primera anualitat es podrà pagar de forma anticipada fins al cent per cent de l'import de l'ajuda d'aquest període amb l'acreditació prèvia de la incorporació dels participants d'acord amb el que preveu l'article 5.1.  
L'import de l'ajuda corresponent a la segona anualitat es lliurarà el 2007 i podrà efectuar-se un pagament anticipat de fins al 40% de l'import de la subvenció corresponent a aquesta anualitat per a aquelles entitats que no tinguen cap deute pendent respecte a l'import de l'ajuda anticipat per al 2006, i puguen acreditar el compliment del 20% dels objectius d'inserció del projecte.  
En tot cas, la liquidació final de la subvenció concedida s'efectuarà el 2007 i s'hi ajustarà la quantia a percebre per l'entitat després de l'acreditació definitiva dels objectius d'inserció aconseguits. Serà procedent el reintegrament de les quantitats percebudes indegudament.  
5. Els directors territorials d'Ocupació del SERVEF, per delegació de la directora general del SERVEF, seran els competents per al reconeixement de l'obligació i la proposta de pagament de l'ajuda concedida.  
6. En tot cas la justificació de la subvenció es regirà pel que disposa l'article 30 de la Llei 38/2003, de 17 de novembre, General de Subvencions. D'acord amb el que preveu l'article 19.5 d'aquesta, els rendiments financers que es generen per fons lliurats als beneficiaris, no incrementaran l'import de la subvenció concedida, en raó a l'escassa quantia d'aquests i la dificultat de la seua aplicació a les activitats subvencionades i del seu seguiment i control.  
Article 16. Obligacions del beneficiari  
Sense perjuí del que disposa l'article 14 de la Llei 38/2003, de 17 de novembre, General de Subvencions, són obligacions del beneficiari:  
1. Acreditar la realització de l'activitat que fonamenta la concessió de l'ajuda, així com el compliment dels requisits i les condicions que determinen aquesta concessió.  
2. Facilitar totes les dades i la informació, en qüestions relacionades amb les subvencions concedides, que li siga requerit pel SERVEF, així com comunicar-hi les incidències i les variacions que es produïsquen amb relació a aquelles.  
3. Complir les obligacions imposades per la legislació específica aplicable.  
4. Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades.  
5. A l'efecte de difusió pública, s'indicarà que el projecte ha sigut finançat pel Fons Social Europeu d'acord amb el que preveu el Reglament CCE núm. 1.159/2000, de 30 de maig, de la Comissió, sobre les activitats d'informació i publicitat que han de dur a terme els estats membres en relació amb les intervencions dels fons estructurals.  
6. Emetre, a instància de l'interessat, el certificat a què es refereix l'article 5.5.  
CAPÍTOL III  
Subvencions per a les entitats ocupadores  
Article 17. Presentació de sol·licituds, documentació i termini   
1. Les entitats promotores dels itineraris d'inserció, definides en l'article 3 d'aquesta ordre, col·laboraran en la presentació de la sol·licitud d'ajuda de les entitats ocupadores, en imprés normalitzat, juntament amb la documentació requerida en les direccions territorials d'Ocupació del SERVEF, sense perjuí de poder presentar-la en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Amb caràcter general, la sol·licitud haurà d'acompanyar-se dels documents que s'indiquen a continuació:   
a) Documentació acreditativa i identificativa de l'entitat sol·licitant i del seu representant legal. Les entitats sense ànim de lucre hauran de presentar còpia compulsada de l'escriptura pública de constitució i dels estatuts on conste que disposen de personalitat jurídica i no tenen fins lucratius. S'exceptua a les administracions locals o entitats públiques de la presentació d'aquests documents, entenent a l'efecte d'aquesta ordre per administracions públiques i entitats de dret públic, les administracions i entitats a què es refereix l'article 2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
b) Documentació acreditativa de trobar-se al corrent de les obligacions tributàries i de la Seguretat Social, de conformitat amb el que disposa l'Ordre de 30 de maig de 1996, de la Conselleria d'Economia i Hisenda (DOGV núm. 2.775), la validesa de la qual haurà d'estendre's al moment de l'atorgament de la subvenció. Entre aquesta documentació, i només respecte d'aquella que corresponga a l'Agència Estatal Tributària, haurà d'aportar-se:  
. Autorització expressa al Servici Valencià d'Ocupació i Formació per a demanar davant l'Agència Estatal de l'administració Tributària les dades tributàries expressives d'estar al corrent en el compliment de les obligacions fiscals, mitjançant l'ompliment del corresponent model normalitzat.  
. En el supòsit de falta d'autorització, haurà de presentar-se un certificat d'estar al corrent de les obligacions tributàries, la validesa del qual haurà d'estendre's a la data de l'atorgament de la subvenció.  
c) A més del que preveu l'apartat anterior, s'aportarà una declaració responsable del representant legal de l'entitat de no estar sotmesos a les altres prohibicions per a obtenir la condició de beneficiari o entitat col·laboradora, assenyalades en els apartats 3.3.1 i 3.3.2 de l'article 2 de l'ordre.  
d) Dades de domiciliació bancària segons model normalitzat (fitxa de manteniment de tercers) en dos exemplars originals  
e) Còpia del contracte de treball indefinit inicial o del contracte temporal formatiu, i en aquest cas haurà de constar la clàusula de transformació a indefinit en el període màxim de nou mesos, comunicat com cal al centre SERVEF, i alta del treballador en la Seguretat Social.  
f) Declaració responsable que les contractacions realitzades no estan compreses en els supòsits previstos en l'article que arreplega les exclusions.   
g) Declaració responsable del compliment de la normativa sobre integració laboral de persones amb discapacitat o, si és el cas, l'exempció d'aquesta obligació, de conformitat amb el que disposa l'article 7 de la Llei 11/2003, de 10 d'abril, de la Generalitat Valenciana, d'Estatut de les Persones amb Discapacitat.  
h) Consentiment exprés, per part del beneficiari, que autoritze el SERVEF a demanar davant la Seguretat Social la informació a què es refereixen els articles d'aquesta ordre.   
i) Certificat de l'entitat promotora del projecte en què s'acredite que la contractació del treballador s'ha dut a terme amb la seua col·laboració.  
j) Acreditació de la data d'inscripció en els centres SERVEF com a desocupat del participant en l'itinerari mitjançant l'aportació de la targeta de demanda d'ocupació.   
3. Quan la sol·licitud no reunisca els requisits assenyalats en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que, d'acord amb aquesta ordre, resulte exigible, es requerirà l'interessat conforme al que estableix l'article 71.1 perquè en el termini de 10 dies esmene la falta o acompanye els documents preceptius, amb indicació que, si no ho fera així, se'l tindrà per desistit de la petició, i s'arxivarà la sol·licitud en els termes que preveu l'article 42 de l'esmentada Llei.   
4. L'administració podrà demanar de la persona o l'entitat sol·licitant l'aportació addicional d'altres documents o dades aclaridores que considere necessaris per a una millor resolució de la sol·licitud presentada.  
5. Les sol·licituds de les ajudes corresponents als contractes subscrits amb els treballadors enviats per les entitats promotores hauran de presentar-se en els dos mesos següents a la formalització del contracte i, en tot cas, dins de les següents dates límit:  
a) Fins al 20 de novembre del 2006 per als contractes celebrats fins al 31 d'octubre del 2006.  
b) Del 2 de gener al 31 d'octubre del 2007 per als contractes celebrats en aquest segon any, així com per a les transformacions de contractes temporals subscrits els dos últims mesos de 2006.  
c) Les sol·licituds d'ajudes per manteniment de contractes subscrits els dos últims mesos de 2006 es presentaran els mesos de gener i febrer del 2007.   
Article 18. Criteris per a la concessió de les ajudes a les entitats ocupadores  
Les ajudes s'atorgaran fins a esgotar el crèdit disponible segons l'ordre en què la sol·licitud haja tingut entrada en qualsevol dels registres d'entrada, sempre que es complisquen els requisits exigits en aquesta ordre i s'acompanye la totalitat de la documentació establida en l'article anterior.  
De conformitat amb el que disposa l'article 6 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat, en cas d'empat tindran preferència aquelles empreses que acrediten un major grau de compromís amb la inserció laboral d'aquest tipus de treballadors en els termes previstos per l'article referenciat.  
Article 19. Requisits de les entitats ocupadores  
Conforme al que disposa l'article 13 de la Llei 38/2003, de 17 de novembre, General de Subvencions, les ocupadores hauran de complir els requisits previstos en l'article 3 de la present ordre.   
D'altra banda, les entitats ocupadores hauran de complir els requisits següents:  
a) No haver sigut excloses de l'accés als beneficis derivats de l'aplicació dels programes d'ocupació per la comissió d'infraccions molt greus, de conformitat amb el que preveu l'article 46.2 del Text Refós de la Llei d'Infraccions i Sancions en l'Ordre Social, aprovat per Reial Decret Legislatiu 5/2000, de 4 d'agost.  
b) Acreditar el compliment de la normativa sobre integració laboral de persones amb discapacitat o, si és el cas, l'exempció d'aquesta obligació, de conformitat amb el que disposa l'article 7 de la Llei 11/2003, de 10 d'abril, de la Generalitat Valenciana, d'Estatut de les Persones amb Discapacitat.  
Article 20. Exclusions  
Queden exclosos de les ajudes regulades en la present ordre els supòsits següents:  
1. Relacions laborals de caràcter especial previstes en l'article 2.1. del Text Refós de la Llei de l'Estatut dels Treballadors, aprovat per Reial Decret Legislatiu 1/1995, de 24 de març, i la resta de disposicions reglamentàries.  
2. Contractacions que afecten el cònjuge, ascendents, descendents i la resta de parents, per consanguinitat o afinitat, fins al segon grau inclusivament, de l'empresari o dels que tinguen càrrecs de direcció o siguen membres dels òrgans d'administració de les empreses que revisten la forma jurídica de societat o de les entitats privades sense ànim de lucre, així com les que es produïsquen amb aquests últims.   
3. Contractacions realitzades amb treballadors que en els 24 mesos anteriors a la data de contractació hagueren prestat servicis en la mateixa entitat ocupadora mitjançant un contracte per temps indefinit.  
El que disposa el paràgraf anterior s'aplicarà també en el supòsit de vinculació laboral del treballador, en els 24 mesos anteriors a la contractació subvencionable, amb empreses a què el sol·licitant dels beneficis haja succeït en virtut del que estableix l'article 44 del Text Refós de la Llei de l'Estatut dels Treballadors, aprovat per Reial Decret Legislatiu 1/1995, de 24 de març.  
4. Treballadors que hagen finalitzat la seua relació laboral de caràcter indefinit en un termini de tres mesos anterior a la formalització del contracte.   
5. Les contractacions realitzades per les empreses de treball temporal per a la posada a disposició del treballador contractat per a prestar servicis en empreses usuàries.   
Article 20. Incompatibilitats  
1. Les ajudes establides en aquest capítol són incompatibles amb qualsevol altra ajuda continguda en els programes de foment d'ocupació de la Generalitat Valenciana o de l'Estat que tinguen el mateix objecte, excepte les bonificacions de quotes a la Seguretat Social.  
2. Les entitats promotores dels itineraris d'inserció no podran rebre ajuda com a entitat ocupadora respecte dels desocupats participants en el pla o els plans que promoguen i siguen objecte d'ajuda.  
Article 21. Justificació i liquidació de les ajudes  
L'ajuda concedida es liquidarà d'una sola vegada amb la presentació dels contractes indefinits, conversions de contractes formatius, en pràctiques o per a la formació, o manteniment d'aquests contractes subscrits els dos últims mesos de 2005, en els termes previstos en aquesta ordre.  
En el supòsit d'ajudes concedides per contractes formatius, amb clàusula de conversió en indefinits, la presentació de la documentació justificativa de la conversió d'aquests contractes en indefinits es realitzarà els dos mesos següents a aquesta conversió, sense excedir el 31 d'octubre del 2007.  
Article 23. Obligacions de les entitats ocupadores  
Amb independència de les obligacions específiques previstes en l'article 14 de la Llei 38/2003, de 17 de novembre, General de Subvencions, en aquesta ordre i de les que, si és el cas, expressament s'arrepleguen en la resolució de concessió, són exigibles les següents obligacions genèriques per als ocupadors, sense perjuí de les que la normativa laboral vigent estableix i que s'indiquen a continuació:  
1. Formalització dels contractes de treball per escrit.  
2. Realitzar l'activitat o adoptar el comportament que fonamente la concessió de subvenció en la forma i els terminis establits.  
3. Justificar davant l'òrgan concedent la realització de l'activitat o l'adopció del comportament, així com el compliment dels requisits i les condicions que determine la concessió.  
4. En el cas que el treballador contractat cause baixa en l'empresa, aquesta tindrà l'obligació de substituir-lo en el termini d'un mes per un altre dels participants en el Pla, o si no n'hi ha, que reunisca els requisits per a poder ser participant del pla d'ocupació que es tracte, en les mateixes condicions contractuals que tenia el treballador substituït. Aquesta substitució haurà de ser comunicada a l'òrgan que va concedir la subvenció en un termini no superior a 15 dies des de la substitució. Si la baixa es produeix amb anterioritat a la resolució de concessió, decaurà el dret a la sol·licitud presentada.  
5. Mantenir els llocs de treball creats i subvencionats un mínim de tres anys, o de dos si es tracta de pime. L'ocupació creada haurà de suposar un increment net del nombre de treballadors tant en l'establiment com en l'empresa afectada, en comparació amb la mitjana dels 12 mesos anteriors.  
6. Facilitar totes les dades i la informació, en qüestions relacionades amb les subvencions concedides, els siguen requerides pel SERVEF, així com comunicar-hi les incidències i les variacions que es produïsquen amb relació a aquelles.  
7. Per ser ajudes finançades pel Fons Social Europeu, el beneficiari estarà subjecte a les normes d'informació i publicitat que el Reglament (CE) número 1.159/2000, de 30 de maig del 2000, de la Comissió, sobre activitats d'informació i publicitat que han de dur a terme els estats membres en relació amb les intervencions dels fons estructurals. A aquests efectes haurà de disposar dels llibres comptables, registres diligenciats i la resta de documents auditats com cal en els termes exigits per la legislació mercantil i sectorial aplicable al beneficiari en cada cas. Així mateix, estarà obligat a conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control. De la mateixa manera, el beneficiari haurà de complir amb l'obligació de col·laboració amb el control financer de conformitat amb el que disposa l'article 46 de la Llei 38/2003, de 17 de novembre, General de Subvencions.  
8. La presentació de sol·licituds a l'empara d'aquesta convocatòria suposa la prestació del consentiment, per part del beneficiari, perquè el SERVEF puga sol·licitar dels òrgans competents de la Seguretat Social la informació estrictament necessària per a comprovar els aspectes a què es refereixen els articles d'aquesta ordre amb relació al compliment de les obligacions d'estar al corrent en el pagament de les quotes i al manteniment dels llocs de treball subvencionats.  
9. Correspon únicament a l'entitat ocupadora l'obligació de reintegrar l'ajuda rebuda per la contractació en el cas que s'incomplisquen les obligacions establides en aquest article.  
10. Emetre, a instància de l'interessat, el certificat a què es refereix l'article 5.5.  
DISPOSICIONS ADDICIONALS  
Primera  
De conformitat amb el que estableix la Llei 15/2005, de 26 de desembre, de Pressupostos de la Generalitat per al 2006, les ajudes regulades en la present ordre es finançaran a càrrec del capítol IV del subprograma 322.51, .Foment d'ocupació., del Servici Valencià d'Ocupació i Formació, a càrrec de la línia T5605000 d'acord amb els imports següents:  
a) Les ajudes destinades a les entitats promotores d'acord amb l'article 4.1 d'aquesta ordre, es finançaran amb un import màxim de 7.400.000 €. D'aquesta quantitat, 3.700.000 €, dels quals 2.405.000 € estan finançats pel Fons Social Europeu, s'abonaran a càrrec del pressupost de l'any 2006. Els 3.700.000 € restants, dels quals 2.405.000 € estaran finançats pel Fons Social Europeu, s'abonaran a càrrec del pressupost de 2007, sempre que existisca crèdit adequat i suficient en els pressupostos de la Generalitat Valenciana per a aquest exercici.  
b) Les ajudes destinades a les entitats ocupadores d'acord amb l'article 4.2 de la present Ordre, per a l'exercici 2006 es finançaran amb un import màxim de 2.000.000 €, dels quals 696.273,50 € estan finançats pel Fons Social Europeu.  
Segona  
Els models normalitzats als que s'al·ludeix en la present Ordre es troben a disposició de les entitats sol·licitants en l'adreça d'Internet «http://www.servef.es», així com en les direccions territorials d'Ocupació del SERVEF.  
Tercera  
En el cas que els documents que han d'acompanyar a la sol·licitud de concessió de les ajudes ja estigueren en poder de qualsevol òrgan de l'administració de la Generalitat Valenciana, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència a què van ser dirigits, la identificació del procediment en què obren, i que no hagen transcorregut més de cinc anys des de l'acabament del procediment a què corresponguen.  
En els supòsits d'impossibilitat material d'obtenir el document, l'òrgan competent podrà requerir al sol·licitant que el presente o, si no és possible, que acredite per altres mitjans els requisits a què es refereix el document.  
Quarta  
Les ajudes que es concedisquen a l'empara de la present ordre tindran la consideració de subvencions públiques, i es regiran en allò no disposat per aquesta, pels preceptes en vigor del Text Refós de la Llei d'Hisenda Pública de la Generalitat Valenciana i pels preceptes de caràcter bàsic de la Llei 38/2003, de 17 de novembre, General de Subvencions, de conformitat amb el que disposa l'apartat primer de la disposició final primera d'aquesta.   
Cinquena  
Les entitats ocupadores que mantinguen els contractes no subvencionats subscrits amb desocupats participants en el Pla Integral de Salari Jove en empreses per al 2005 regulat per l'Ordre de la Conselleria d'Economia, Hisenda i Ocupació, de 30 de desembre del 2004, podran sol·licitar les ajudes previstes en aquesta convocatòria en el termini de dos mesos a comptar des de l'endemà de la publicació de la present ordre.  
El procediment per a la sol·licitud i concessió d'aquestes ajudes, així com els requisits a complir per les ocupadores sol·licitants, com a beneficiàries de subvencions públiques, es regiran pel que disposa la present convocatòria.  
No obstant el que es preveu en el paràgraf anterior, l'import de les ajudes, i els requisits exigibles als contractes i desocupats contractats es regiran pel que disposa l'Ordre de la Conselleria d'Economia, Hisenda i Ocupació, de 30 de desembre del 2004.  
DISPOSICIONS FINALS  
Primera  
Es faculta la directora general del SERVEF per a dictar totes les instruccions que siguen necessàries per a l'execució i el desenvolupament del que disposa aquesta ordre, i s'hi delega la competència per a l'ampliació dels terminis de presentació d'instàncies i justificacions, amb caràcter excepcional, sempre que concórreguen en l'expedient circumstàncies motivades com cal que impossibiliten la presentació de la justificació en els terminis assenyalats en la present ordre. La directora general del SERVEF podrà autoritzar l'ampliació d'aquests terminis fins a la data de tancament de l'exercici pressupostari corresponent, dins dels límits legalment establits.  
Segona  
La present ordre entrarà en vigor l'endemà de la publicació en el Diari Oficial de la Generalitat Valenciana.   
Contra el present acte, que esgota la via administrativa, els interessats podran interposar-hi un recurs contenciós administratiu en el termini de dos mesos a comptar des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, un recurs de reposició davant aquest mateix òrgan en el termini d'un mes, computats en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener. I això, sense perjuí de la possibilitat que els interessats puguen exercir-ne, si és el cas, qualsevol altre que consideren procedent. Quan la interessada siga una administració local, podrà efectuar un requeriment previ a la interposició del recurs contenciós administratiu, davant l'òrgan competent en el termini de dos mesos que es computaran a partir de l'endemà de la publicació, en els termes que preveu l'article 44 de la Llei 29/1998.  
València, 25 d'abril de 2006  
El conseller d'Economia, Hisenda i Ocupació,  
GERARDO CAMPS DEVESA